थांनाय 4 एप्रिलाव खुंजानो गोनां बिटिसि बिसायख’थिखौ हादराव जानाय गिख्रंथाव क’रना जिउसानि सनदेरनायखौ नायनानै बिसायख’थि आयगा दोनथ’नायनि उनाव फिन माब्ला खुंफिन जागोन बिनि जेबो थिरांथा गैया जासेआवबो दासान्दै बिटिसियाव राजखान्थि दोलोफोरा गावबा-गावनि सुबुं गोहोखौ दिन्थिनायाव गुसु दावहा नांगासिनो थानाय नुनो मोनदों । बिदिनो दिनै बागसा जिल्लानि बिटिसि दिहिरा बियाबनि इउ पि पि एल दोलोनि बिजाथि जगदीश रामसियारीया बियाबनि माखासे गामिफोराव बिसायख’थि फोसावदिंनाय हाबाफारि खुंनानै बिपिएफ दोलोआ 17 बोसोर बिटिसिनि खुंथायाव थानानै जाख्ल’नायनि अनगा जेबो रायजो-राजाफोरनि थाखाय जौगानायनि खामानि मावाखै होननानै बुङो। खौरांगिरिनि मोनसे सोंनायनि फिननायाव जगदीश रामसियारीया बुङो दि बिपिएफ दोलोआ बे खेबाव बिटिसिनि गोहोयाव फैखाया।